กระทรวงพาณิชย์ อนุมัติเงินชดเชยส่วนต่างประกันรายได้ข้าว งวดที่ 24 เตรียมจ่ายเงินให้เกษตรกร 29 มีนาคมนี้
นายอุดม ศรีสมทรง รองอธิบดีกรมการค้าภายใน เปิดเผยว่า คณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าว พิจารณาราคาเกณฑ์กลางอ้างอิงและการชดเชยส่วนต่างราคาตามโครงการประกันรายได้เกษตรกรผู้ปลูกข้าว ปี 2565/66 งวดที่ 24 สำหรับเกษตรกรที่แจ้งวันคาดว่าจะเก็บเกี่ยวระหว่างวันที่ 18–24 มีนาคม 2566 โดยข้าวเปลือกหอมมะลินอกพื้นที่ ชดเชยส่วนต่างตันละ 408.90 บาท สูงสุดครัวเรือนละ 6,542.40 บาท ข้าวเปลือกปทุมธานี ชดเชยส่วนต่างตันละ 110.28 บาท สูงสุดครัวเรือนละ 2,757.00 บาท และข้าวเปลือกเจ้า ชดเชยส่วนต่างตันละ 121.56 บาท สูงสุดครัวเรือนละ 3,646.80 บาท สำหรับข้าวเปลือกเหนียว ไม่ต้องส่วนต่างชดเชยในงวดนี้ เนื่องจากราคาเกณฑ์กลางสูงกว่าราคาประกันรายได้ ส่วนข้าวเปลือกหอมมะลิ สิ้นสุดฤดูเก็บเกี่ยวแล้ว โดย ธ.ก.ส. จะจ่ายเงินให้เกษตรกรที่ได้รับสิทธิ์งวดที่ 24 ในวันที่ 29 มีนาคม 2566สำหรับในงวดที่ 1-23 ที่ผ่านมา มีเกษตรกรได้รับเงินส่วนต่างประกันรายได้แล้วกว่า 2.627 ล้านครัวเรือน วงเงิน 7,861.71 ล้านบาท และการช่วยเหลือไร่ละพันบาท เกษตรกรได้รับเงินแล้วกว่า 4.641 ล้านครัวเรือน วงเงิน 54,004.91 ล้านบาท สำหรับเกษตรกรที่ได้รับสิทธิ์แต่ยังไม่ได้รับเงิน ขอให้ ติดต่อ ธ.ก.ส. สาขาใกล้บ้าน เพื่อให้ ธ.ก.ส. ตรวจสอบต่อไปด้านผู้แทนสมาคมค้าข้าวไทย ให้ข้อมูลว่า สถานการณ์การซื้อขายข้าวในตลาดช่วงนี้ เน้นไปที่ข้าวขาว เนื่องจากผู้ส่งออกยังคงมีความต้องการอย่างต่อเนื่อง ในส่วนของราคามีขยับขึ้นลงบ้างเล็กน้อย ยกเว้นข้าวเหนียวที่ราคาขยับขึ้นตามความต้องการของตลาด ขณะที่การส่งออก  ล่าสุด สามารถส่งออกข้าวได้แล้วกว่า 1.8 ล้านตัน คาดว่าปีนี้จะส่งออกได้ถึง 8 ล้านตัน